Flemming Møller Mortensen (S), 2010-04-20:
Også i den kollektive trafik har kunderne krav på at færdes så sikkert som overhovedet muligt.
Vi har desværre flere eksempler på anmeldelser af buschauffører, der tydeligt var påvirkede og kørte usikkert.
Vi har et eksempel fra Esbjerg Bybusser fra sidste år, hvor chaufføren blev afskediget på stedet – et sjældent eksempel, men et eksempel for meget.
Danmark er langtfra et foregangsland, hvad angår brugen af alkolås, som sikrer, at bilisten skal blæse i et mundstykke, før bilen kan startes.
Er der alkohol i luften, nægter bilen at køre.
I Europa har man rigtig længe haft forsøg med alkolåsen.
Nu er det dog langt om længe i Danmark kommet med som strafelement ved spritdomme, jævnfør det lovforslag fra justitsministeren, som for øjeblikket er i gang med at blive behandlet.
Færdselssikkerhedskommissionen anbefalede alkolås til dømte spritbilister allerede i februar 2007, og Rådet for Sikker Trafik sluttede straks op om den anbefaling.
I Sverige og Finland har man gode resultater med ordningen, så der er kun dårlige undskyldninger for ikke at være kommet tidligere i gang i Danmark.
Socialdemokraterne ser gerne, at busselskaberne får pligt til at foretage uanmeldte alkostikprøver på deres chauffører, så længe dette dog klart er skrevet ind i betingelserne for en ansættelse.
Alkolåsen har den fordel, at den pågældende bilist eller chauffør slet ikke kan køre med spiritus i blodet.
Men omvendt forhindrer alkolåsen jo ikke, at berusede bilister snyder sig til en plads bag rattet.
Faktum er desværre, at antallet af pågrebne spirituspåvirkede trafikanter gennem de sidste år har ligget ret jævnt og konstant på omkring 15.000 om året
, og i hver fjerde dødsulykke på vejene er alkohol med inde i billedet.
Hvis der nu kan tegne sig et flertal for, at alle nye busser bliver udstyret med en alkolås, så er vi dog kommet et stykke af vejen, vel at mærke den rigtige vej, med hensyn til at øge færdselssikkerheden.
Så Socialdemokraterne kan selvfølgelig kun være enige med forslagsstillerne heri.
Prisen på alkolåse er nu efterhånden ganske lav, og i kraft af at visse busselskaber allerede nu monterer alkolåsen på alle nye busser, er vejen vel også ved at være banet for, at de resterende selskaber foretager den ekstra lille investering, der er forbundet med også at skulle installere alkolåse i de gamle busser.
Socialdemokraterne arbejder for alkolåse i alle biler i Danmark på sigt, og der er det jo rigtigt godt at tage udgangspunkt i netop de nye biler.
Her gælder det busserne, men vi ser det også meget gerne i alle andre biler.
Det er også værd at bemærke, at chaufførernes egen organisation anbefaler og synes, det er en rigtig god idé at montere alkolåse.
Så med disse bemærkninger må jeg sige, at også i år og netop på årsdagen – eller er det i morgen, der er årsdagen? – for
sidste års behandling
støtter Socialdemokraterne forslaget, som det ligger her.
Tak for det.
Jeg vil blot spørge den konservative ordfører, hr. Tom Behnke, om ordføreren ser et forebyggelsesaspekt i beslutningsforslaget, som det ligger her.
For hvis ordføreren gør det, kan jeg måske godt se et eller andet paradoks eller mangel på harmoni med det, justitsministeren har været ude at melde netop i den her uge, nemlig at man på det juridiske område nu vil fremhæve forebyggelsesindsatsen, og at det er det, der nu virkelig skal være linjen og holdningen fremover.
Så spørgsmålet er, om der er et forebyggelsesaspekt i forslaget, som det ligger her.